Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 271/12/7707	Prešov, 5.9.2012
EEČ : 2-58-311-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1,3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
, na tom skutkovom základe, že v období od 1.12.2009 doposiaľ vo XXXXX, okr. XXXXX a inde si z nedbanlivosti riadne neplnil zákonnú vyživovaciu povinnosť na svojho maloletého syna  XXXXX, nar. XXXXX, hoci bol rozsudkom Okresného súdu v XXXXX XXXXX zo dňa 1.10.2007, právoplatného dňa 16.10.2007 zaviazaný prispievať na jeho výživu sumou 49,79 € mesačne vždy do 15-teho dňa v mesiaci vopred, čím mu takto na výživnom za uvedené obdobie vznikol dlh najmenej 1.643,07 €, 
pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Odôvodnenie:
Uznesením vyšetrovateľa OR PZ  OKP  XXXXX  sp. zn. ORP-331/1-OVK-PO-2012 zo dňa 30.3.2012 bolo podľa § 199 ods. 1 Tr. poriadku začaté trestné stíhanie a následne dňa 24.5.2012 uznesením tej istej spisovej značky bolo podľa § 206 ods. 1  Tr. por. vznesené obvinenie XXXXX pre prečin zanedbania povinnej výživy  podľa § 207 ods. 1, ods. 3 písm. b) Tr. zákona na tom skutkovom základe, ako je to uvedené v predmetnom uznesení. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu. 

Podľa § 86 písm. a) Tr. zákona trestnosť trestného činu zanedbania povinnej výživy podľa § 207 Tr. zákona zaniká ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

           Obvinený XXXXX vo svojej výpovedi v prípravnom konaní uviedol, že si je vedomý vyživovacej povinnosti na svojho maloletého syna, avšak približne od roku 2010 je nezamestnaný a nemá finančné prostriedky. Ešte v mesiaci november 2009 exmanželke zaslal na výživnom 2x sumy po 67 €, čo predstavovalo výživné aj za mesiac december 2009 a taktiež v januári 2011 jej zaslal sumu 50 €.  Pri záverečnom preštudovaní vyšetrovacieho spisu uviedol, že dňa 12.6.2012 zaslal na výživnom pre svojho syna sumu 1.400 € a dňa 16.8.2012 zaslal bývalej manželke výživné v sume 130 €.
 
V priebehu prípravného konania k veci opakovane vypovedala poškodená XXXXX,  ktorá uviedla, že dňa 14.6.2012 od obvineného obdržala poštovou poukážkou výživné na syna XXXXX v sume 1.400 €, taktiež potvrdila, že ak existujú poukážky o zaplatení súm 67 € a 50 €, spomínaných obvineným, tak tieto peniaze aj obdržala. Následne dňa 21.8.2012 pri záverečnom preštudovaní vyšetrovacieho spisu prehlásila, že dňa 20.8.2012 obdržala na výživnom sumu 130 €, čím považuje celý dlh na výživnom za obdobie od 1.12.2009 do mesiaca august, vrátane, za uhradený. Nepravidelné platby výživného nemali trvalo nepriaznivé následky na ich spoločného syna. 
 
K vyšetrovaciemu spisu sú pripojené aj fotokópie ústrižkov poštových poukážok o zaplatení súm 67 € dňa 20.11.2009, 50 € dňa 17.1.2007, 1.400 € dňa 12.6.2012 a 130 € dňa 16.8.2012 a to na č.l. 9, 63 a 64 vyš. spisu.

Z vyššie uvedeného vyplýva, že obvinený za obdobie od 1.12.2009 doposiaľ mal na výživnom uhradiť sumu 1.643,07 € ( t.j. za rok 2009 1 mesiac, za roky 2010 a 2011 po 12 mesiacov a za rok 2012 za 8 mesiacov- 33 mesiacov x 49,79 €), pričom spočítaním ním zaplatených súm výživného je zrejmé, že tento zaplatil na výživnom celkom sumu 1.647 €.

	Vzhľadom na vyššie uvedené, keďže zaplatením celej sumy výživného v stíhanom období zanikla trestnosť činu a trestný čin nemal trvalo nepriaznivé následky, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do 3 dní  odo dňa jeho oznámenia na Krajskú prokuratúru v Prešove cestou tunajšej 
prokuratúry. Sťažnosť má odkladný účinok. 

JUDr. Miriam Timková
prokurátorka